
A diákok mint az uniós polgárság problémáinak jövőbeli lehetséges megoldása

Az európai kontinens több szempontból is különleges. A világon ez az egyetlen földrész, ahol ekkora területen ennyi független ország él együtt. Európában a történelem kezdete óta háborúk váltották egymást: határok, népek keveredtek, egyesültek. A Maastrichti Szerződésnek köszönhetően ma már uniós polgárokként tekinthetünk egymásra. Az intézmény elengedhetetlen az Európai Unió számára, hiszen geopolitikai stabilitást ad, erősíti az Unió demokratikus jellegét, növeli a polgárok szabadságát. Ahogy magában foglalja a polgárok nemzeti, nemzetközi, illetve nemzetek feletti státuszát, úgy megtalálható benne az egyéni, illetve a közösségi identitás is.
Dolgozatomban megvizsgáltam e pár évtizedes integrációs kapocs helyzetét, s úgy tűnik, napjainkban a fogalom nem jelent sokat egy átlag európai polgárnak, hiszen hiányzik az Egyesült Államokban oly jelentős szerepet játszó, népeket összekapcsoló közös filozófiai háttér.
Ennek feloldására az uniós diákságot, annak mobilitását hívom, akikben több szerző is a polgárság krízisének megoldását látja, hiszen a diákság a nyelvek sokszínűségével, valamint az együttélés „tudományának” elsajátításával erősíti Európa integrációját, mivel azon külföldön szerzett képességeik, mint például a más kultúrával való együttélés, annak tisztelete a közös polgárság tudatát idézi elő. Másrészt a diákok mellet szóló érv, hogy a szociális összetartozáshoz a gazdasági fejlettség is elengedhetetlen. A szélesebb körű tudást megszerző diákok nemcsak saját maguk számára termelnek szellemi profitot, hanem az Unió gazdaságának is jelentős előnyt jelentenek.
A jelenlegi jogszabályokat megvizsgálva azonban megállapítható, hogy azok nem sürgetik, sőt akadályozzák a diákok, illetve az Unió fejlődését, továbbá a joggyakorlat sem ösztönzi őket a polgárság problémájának megoldására. Így egy új helyzet kialakítása a jövő generációira hárul.



